Mihhail Lotman

Mihhail Lotman (født 2. september 1952 i Leningrad) er en estisk litteraturforsker og politiker.

Han er eldste sønn av litteraturforskerne Juri (Jurij) Lotman og Zara Mints, som begge var virksomme ved Universitetet i Tartu. Begge foreldrene var russiske jøder. Han har to brødre, en hustru og egne barn som også er akademikere.

Han gikk russiskspråklig gymnas i Tartu, og studerte deretter russisk og slavisk filologi ved Universitetet i Tartu. Han tok doktorgraden i semiotikk i 2000. Han ble i 1991 professor ved Universitetet i Tallinn og lektor/seniorforsker ved Universitetet i Tartu. Han har særlig beskjeftiget seg med generell semiotikk og kultursemiotikk samt med tekstteori og russisk litteraturhistorie. Lotman emeriterte i 2020.

Han var medlem av Riigikogu fra 2004 til 2007, som representant for Res Publica, som så gikk inn i partiet Fedreland. I 2019 ble Lotman på nytt medlem av Riigikogu, idet Tõnis Lukas ble medlem av regjeringen. Lotman har også vært medlem av byrådet (representantskapet) i Tartu, fra 2011 til 2014 som leder.

Referanser 

Estiske politikere
Estiske forskere
Personer fra Tartu